Nord-Korea bekrefter fengsling av amerikaner
En 85 år gammel amerikansk krigsveteran har sittet tre uker i nordkoreansk varetekt etter at han ble pågrepet under et besøk i det lukkede landet, opplyste sønnen torsdag. Fredag bekreftet Nord-Korea opplysningen. Meldingen fra Nord-Korea skal være viderebragt til USA av svenske myndigheter, melder nyhetsbyrået Reuters. Pensjonisten Merrill Newmann fra California var på en organisert turistreise i Nord-Korea og ble pågrepet av nordkoreansk politi som tok ham ut av flyet som skulle frakte ham og reisefølget hjem til USA, sier sønnen Jeff Newmann til CNN. USAs spesialutsending for Nord-Korea, Glyn Davies, har bedt nordkoreanske myndigheter om å frigi amerikanske statsborgere som sitter fengslet i landet. Newman ble satt i arrest den 26. oktober. Sønnen sier de ikke har hørt noe om grunnen til at faren ble arrestert. - Vi har jobbet gjennom utenriksdepartementet siden den dagen han skulle reise hjem. De diplomatiske hjulene ble satt i gang, men vi har ikke hørt noe, sier Jeff Newman til CNN. Han mener det er snakk om en misforståelse. - Min far er en veteran fra Koreakrigen, og han ønsket å se landet og kulturen han har vært interessert i i årevis, sier Newman. Til San Jose Mercury News i California sier han at dagen før faren skulle reise hjem, hadde han et møte med nordkoreanske tjenestepersoner, hvor de snakket om 85-åringens militærtjeneste i landet 50 år tidligere. Dagen etterpå ble pensjonisten tatt ut av flyet, fem minutter før avgang, ifølge sønnen. (VG/NTB)
USAs utenriksdepartement sier Nord-Korea har bekreftet at de har fengslet en amerikansk statsborger.